Generaal Magnus Malan was hoof van die Weermag en latere minister van verdediging.
Magnus André de Merindol Malan is op 30 Januarie 1930 in Pretoria gebore. Hy het sy hoërskoolloopbaan aan die Afrikaanse Hoër Seunskool in Pretoria begin, maar aan dr. Danie Craven se liggaamsopvoedingbrigade in Stellenbosch gematrikuleer.
Hy wou dadelik na skool by die Suid-Afrikaanse Weermag aansluit, maar sy pa het hom aangeraai om eers te studeer, en hy het vir 'n BCom-graad by die Universiteit van Stellenbosch ingeskryf. In 1949 is die eerste militêre graadkursus vir offisiere bekendgestel; Malan het hom as kadet by die Suid-Afrikaanse Leër aangesluit en ingeskryf vir die BSc Mil-graad aan die Universiteit van Pretoria. Hy het hierdie graad in 1953 verwerf. Daarna het hy eers in die marinierskorps van die Suid-Afrikaanse Vloot op Robbeneiland gedien, en nadat hierdie korps ontbind het, was hy terug in die Leër, hierdie keer as luitenant. Dit was duidelik dat Malan van 'n jong ouderdom af vir 'n hoë rang bestem was, en hy het verskeie kursusse in die Verenigde State van Amerika gevolg. In 1967, toe hy as kolonel in Windhoek gestasioneer was, het hy hom by die Broederbond aangesluit. Hy het later bevelvoerder geword van onder meer die Westelike Provinsie-kommandement, die Suidwes-Afrika-kommandement en die Militêre Akademie.
In 1973 is hy verkies tot hoof van die Suid-Afrikaanse Leër en drie jaar later was hy hoof van die Suid-Afrikaanse Weermag. In hierdie hoedanigheid het hy verskeie administratiewe veranderinge aangebring wat gemaak het dat hy groot respek in militêre kringe verdien het. In hierdie tyd het hy met die destydse minister van verdediging, mnr. PW Botha bevriend geraak, en in Oktober 1980 het Botha hom as minister van verdediging aangestel. As gevolg hiervan het hy hom by die Nasionale Party (NP) aangesluit en die parlementslid vir die kiesafdeling Modderfontein geword. Daarby is hy tot die uitvoerende raad van die NP verkies. In Julie 1991 het daar 'n skandaal ontstaan rondom geheime regeringsbefondsing van die Inkhata Vryheidsparty (IVP) en ander opponente van die African National Congress (ANC). Dit het beteken dat president FW de Klerk hom van sy portefeulje onthef het en hom in die minder belangrike portefeulje van waterwese en bosbou aangestel het.
Op 2 November 1995 is Malan saam met negentien ander voormalige militêre offisiere aangekla van die moord op dertien mense, onder meer sewe kinders, tydens 'n slagting by die KwaMakhutha-woongebied naby Durban in 1987 toe die huis van die ANC-aktivis Victor Ntuli aangeval is. Daar is beweer dat hierdie slagting bedoel was om oorlog tussen die ANC en die IVP te veroorsaak. Malan en die ander beskuldigdes is op borgtog vrygelaat en die saak wat op 1 Desember 1995 begin het en sewe maande geduur het, het die vyandskap tussen blanke en swart Suid-Afrikaners vererger. Almal is vrygespreek, maar hoewel pres. Nelson Mandela gevra het dat die uitspraak gerespekteer moes word, het sommige mense dit as 'n mislukking van die regstelsel beskou. Malan moes ook voor die Waarheids-en-Versoeningskommissie verskyn. Sy outobiografie, My life with the SA Defence Force, is in 2006 gepubliseer.
Hy is op 18 Julie 2011 in sy huis in Kaapstad aan hartversaking oorlede en sy as word in die gedenkmuur van die Voortrekkermonument in Pretoria bewaar.